b'\n_START_ARTICLE_\nEloise Hawking\n_START_SECTION_\n1954\n_START_PARAGRAPH_\nEloise Hawking on entinen Toisten heimon j\xc3\xa4sen ja Daniel Faradayn \xc3\xa4iti. Vuonna 1954, Eloisen ollessa 17-vuotias, h\xc3\xa4n komentaa pient\xc3\xa4 ryhm\xc3\xa4\xc3\xa4, joka vangitsee tulevaisuudesta saapuneet Faradayn, Charlotten ja Milesin. Eloise ep\xc3\xa4ilee heid\xc3\xa4n olevan Yhdysvaltain armeijan sotilaita, vaikka he v\xc3\xa4itt\xc3\xa4v\xc3\xa4t olevansa tiedemiehi\xc3\xa4. Eloise j\xc3\xa4tt\xc3\xa4\xc3\xa4 heid\xc3\xa4t Richardin huostaan, ja t\xc3\xa4m\xc3\xa4 vakuuttuu Faradayn puheista. Richard aikoo saada Faradayn purkamaan vetypommin. Faraday kuitenkin toteaa, ett\xc3\xa4 pommi on haudattava maan alle. Samalla Sawyer ja Juliet v\xc3\xa4ijytt\xc3\xa4v\xc3\xa4t Eloisen ja riisuvat t\xc3\xa4m\xc3\xa4n aseista. Faraday yritt\xc3\xa4\xc3\xa4 selitt\xc3\xa4\xc3\xa4 Eloiselle olevansa tulevaisuudesta, mutta keskustelun aikana tapahtuu aikahyppy, joka aiheuttaa Faradayn ja muiden katoamisen.\n_START_SECTION_\n1977\n_START_PARAGRAPH_\nVuonna 1977 Sawyer ja Kate tuovat vakavasti haavoittuneen Benin Richardille, ja yksi Toisista sanoo, ettei Richardin pit\xc3\xa4isi pelastaa Beni\xc3\xa4 kysym\xc3\xa4tt\xc3\xa4 ensin Eloiselta. Richard toteaa, ettei vastaa t\xc3\xa4st\xc3\xa4 Ellielle ja Widmorelle. Usean p\xc3\xa4iv\xc3\xa4n kuluttua Faraday saapuu Toisten leiriin ja vaatii saada puhua Eloiselle. Richard v\xc3\xa4itt\xc3\xa4\xc3\xa4, ettei Eloise ole paikalla, mutta Faraday ei usko h\xc3\xa4nt\xc3\xa4 ja alkaa uhata aseella. Paikalle saapuva Eloise ampuu Faradayta selk\xc3\xa4\xc3\xa4n. Faraday sanoo Eloisen tienneen t\xc3\xa4st\xc3\xa4 koko ajan ja silti oli l\xc3\xa4hett\xc3\xa4nyt Faradayn saarelle. Hetke\xc3\xa4 ennen kuolemaansa Faraday kertoo olevansa Eloisen poika._NEWLINE_Eloise ottaa haltuunsa Faradayn p\xc3\xa4iv\xc3\xa4kirjan ja sivun, johon t\xc3\xa4m\xc3\xa4 on kirjoittanut tulevaisuudessa. Eloise j\xc3\xa4rkyttyy tajuttuaan tekstin olevan h\xc3\xa4nen k\xc3\xa4sialaansa. Widmore saapuu leiriin ja vangitsee Jackin sek\xc3\xa4 Katen ja vie n\xc3\xa4m\xc3\xa4 Eloisen telttaan. Eloise sanoo Jackille, ett\xc3\xa4 mies jonka h\xc3\xa4n ampui, pyysi h\xc3\xa4nt\xc3\xa4 hautaamaan vetypommin maahan 23 vuotta aiemmin. Jack sanoo, ett\xc3\xa4 r\xc3\xa4j\xc3\xa4ytt\xc3\xa4m\xc3\xa4ll\xc3\xa4 kyseisen vetypommin h\xc3\xa4n voi muuttaa tulevaisuutta ja peruuttaa Faradayn kuoleman. Eloise lupaa auttaa Jacki\xc3\xa4 aikeessaan ja l\xc3\xa4htee Richardin sek\xc3\xa4 Erikin kanssa hakemaan pommia. Matkalla Sayid ampuu Erikin, ja Kate kielt\xc3\xa4ytyy auttamasta Jacki\xc3\xa4. Eloise ja Sayid sukeltavat vedenalaisiin tunneleihin ja saapuvat huoneeseen, johon pommi on piilotettu. Faradayn p\xc3\xa4iv\xc3\xa4kirjan ohjeiden avulla Sayid onnistuu irrottamaan pommin ytimen. He saapuvat paikkaan parakkien alla, ja Richard hajottaa sein\xc3\xa4n, joka paljastaa reitin Horacen talon kellariin. Eloise vaatii saada johtaa heid\xc3\xa4t parakkien l\xc3\xa4pi, mutta Richard tainnuttaa Eloisen sanoen suojelevansa johtajaansa ja toteaa, ett\xc3\xa4 Jack sek\xc3\xa4 Sayid ovat omillaan.\n_START_SECTION_\nSaaren j\xc3\xa4lkeen\n_START_PARAGRAPH_\nMy\xc3\xb6hemmin tuntemattomista syist\xc3\xa4 Eloise l\xc3\xa4htee saarelta ja muuttaa Essexiin, Massachusettsiin, jossa h\xc3\xa4n synnytt\xc3\xa4\xc3\xa4 poikansa Daniel Faradayn ja kasvattaa t\xc3\xa4t\xc3\xa4 yksin, ollen tietoinen t\xc3\xa4m\xc3\xa4n kohtalosta. Syy, miksi Widmore ei saanut kasvattaa Danielia, on tuntematon._NEWLINE_Danielin varttuessa Eloise kielt\xc3\xa4\xc3\xa4 h\xc3\xa4nelt\xc3\xa4 pianonsoiton ja neuvoo olemaan tuhlaamatta aikaansa joutavuuksiin, kuten musiikkiin. Eloise sanoo Danielilla olevan tieteellinen mieli, mink\xc3\xa4 h\xc3\xa4nen t\xc3\xa4ytyy omistaa kokonaan tieteelle. Eloise on l\xc3\xa4sn\xc3\xa4 Faradayn valmistuessa Oxfordin yliopistosta. Faraday esittelee Eloiselle tytt\xc3\xb6yst\xc3\xa4v\xc3\xa4ns\xc3\xa4 Theresan, mutta Eloise ei suhtaudu parisuhteeseen kovin my\xc3\xb6nteisesti ja sanoo, ett\xc3\xa4 Faradayn t\xc3\xa4ytyy keskitty\xc3\xa4 kokonaan ty\xc3\xb6h\xc3\xb6ns\xc3\xa4. Kun Faraday mainitsee saaneensa apurahan Widmorelta, Eloise heltyy ja pahoittelee aiheuttamaansa erimielisyytt\xc3\xa4. H\xc3\xa4n antaa Faradaylle lahjan, joka paljastuu p\xc3\xa4iv\xc3\xa4kirjaksi._NEWLINE_Eloise ty\xc3\xb6skentelee korukaupassa, jonne Desmond saapuu ostamaan kihlasormusta Pennylle. Desmondin tehty\xc3\xa4 ostop\xc3\xa4\xc3\xa4t\xc3\xb6ksen Eloise toteaa, ettei h\xc3\xa4nen kannata ostaa sormusta. Eloise paljastaa tuntevansa Desmondin, ja ett\xc3\xa4 Desmond rikkoo Pennyn syd\xc3\xa4men ja ettei t\xc3\xa4m\xc3\xa4 mene naimisiin Pennyn kanssa. Eloise sanoo Desmondin matkaavan saarelle painamaan n\xc3\xa4pp\xc3\xa4int\xc3\xa4 kolmen vuoden ajan ennen kuin t\xc3\xa4m\xc3\xa4 k\xc3\xa4\xc3\xa4nt\xc3\xa4\xc3\xa4 h\xc3\xa4t\xc3\xa4avainta ja ellei h\xc3\xa4n tee niin, kaikki kuolevat. Kun Desmond pysyy ep\xc3\xa4uskoisena, Eloise kutsuu h\xc3\xa4net k\xc3\xa4velylle, jonka aikana Eloise todistaa tiet\xc3\xa4v\xc3\xa4ns\xc3\xa4 tulevia tapahtumia: h\xc3\xa4n esimerkiksi ennustaa ty\xc3\xb6maalla tapahtuvan onnettomuuden, mutta ei varoita ty\xc3\xb6ntekij\xc3\xa4\xc3\xa4. H\xc3\xa4n toteaa, ett\xc3\xa4 universumilla on kyky korjata kurssinsa ja ettei kuolemaa voi v\xc3\xa4ltt\xc3\xa4\xc3\xa4 \xe2\x80\x93 ty\xc3\xb6maalla pelastettu mies olisi my\xc3\xb6hemmin j\xc3\xa4\xc3\xa4nyt auton alle tai murtanut niskansa suihkussa. Eloise tokaisee, ett\xc3\xa4 napin painaminen tulee olemaan ainoa suuri teko Desmondin el\xc3\xa4m\xc3\xa4ss\xc3\xa4._NEWLINE_Vuonna 2004 Eloise vierailee Faradayn luona Essexiss\xc3\xa4. Faraday soittaa pianoa Eloisen saapuessa. H\xc3\xa4n kysyy, oliko Faradaylle tarjottu ty\xc3\xb6t\xc3\xa4, mihin Daniel vastaa my\xc3\xb6nt\xc3\xa4v\xc3\xa4sti mutta sanoo olevansa kyvyt\xc3\xb6n ty\xc3\xb6skentelem\xc3\xa4\xc3\xa4n muistinmenetyksens\xc3\xa4 takia. My\xc3\xb6hemmin Widmore tarjosi Faradaylle ty\xc3\xb6t\xc3\xa4, mink\xc3\xa4 Eloise kehotti hyv\xc3\xa4ksym\xc3\xa4\xc3\xa4n.\n_START_SECTION_\nOceanicin kuutosten opastaminen\n_START_PARAGRAPH_\nVuonna 2007 Oceanicin kuutosten pelastuttua saarelta Eloise ja Ben yrittiv\xc3\xa4t saada heid\xc3\xa4t palaamaan saarelle. Eloise ty\xc3\xb6skentelee Lamppu-asemalla, joka ennustaa miss\xc3\xa4 saari tulee olemaan. Eloise sanoo Benille t\xc3\xa4ll\xc3\xa4 olevan vain 70 tuntia aikaa palata saarelle ja ettei t\xc3\xa4m\xc3\xa4 saa ep\xc3\xa4onnistua. My\xc3\xb6hemmin Ben palaa mukanaan Jack, Sun ja Desmond. Eloise kertoo asemasta Jackille ja sanoo laskeneensa \xe2\x80\x9dikkunan\xe2\x80\x9d sulkeutuvan 36 tunnin kuluessa. Eloise sanoo, ett\xc3\xa4 Jackin ja t\xc3\xa4m\xc3\xa4n yst\xc3\xa4vien tulee olla Ajira Airwaysin lennolla, joka kulkee \xe2\x80\x9dikkunan yli\xe2\x80\x9d. J\xc3\xa4lkeenp\xc3\xa4in h\xc3\xa4n puhuu yksityisesti Jackin kanssa kertoen Locken kuolemasta ja antaen t\xc3\xa4m\xc3\xa4n itsemurhailmoituksen Jackille. H\xc3\xa4n sanoo, ett\xc3\xa4 Ajiran onnettomuuden tulee muistuttaa mahdollisimman paljon lennon 815 onnettomuutta. Eloise k\xc3\xa4skee Jackin antaa Lockelle jotain is\xc3\xa4lleen kuulunutta. Kun Jack n\xc3\xa4ytt\xc3\xa4\xc3\xa4 pettyneelt\xc3\xa4, Eloise sanoo sit\xc3\xa4 kutsuttavan kohtaloksi._NEWLINE_Eloise vierailee Desmondin luona sairaalassa ja keskustelee Pennyn kanssa pyyt\xc3\xa4en anteeksi kaikkea tapahtunutta. Pennyn kysytty\xc3\xa4 mit\xc3\xa4 tapahtuu seuraavaksi, Eloise vastasi ensimm\xc3\xa4ist\xc3\xa4 kertaa el\xc3\xa4m\xc3\xa4ss\xc3\xa4\xc3\xa4n, ettei tied\xc3\xa4. L\xc3\xa4hdetty\xc3\xa4\xc3\xa4n h\xc3\xa4n kohtaa Widmoren, joka sanoo ettei uskalla tavata Penny\xc3\xa4, sanoen sen olleen tekem\xc3\xa4ns\xc3\xa4 uhraus. Eloise suuttuu kielt\xc3\xa4en puhumasta uhrauksesta viitaten siihen, ett\xc3\xa4 h\xc3\xa4n l\xc3\xa4hetti Faradayn saarelle kuolemaan. Kun Widmore huomauttaa, ett\xc3\xa4 Faraday oli my\xc3\xb6s h\xc3\xa4nen poikansa, Eloise ly\xc3\xb6 h\xc3\xa4nt\xc3\xa4 ja poistuu paikalta.'